# KAE Ligako 2024ko denboraldia

KAE Ligako 2024ko denboraldia KAE Liga arraun lehiaketaren hemeretzigarren denboraldia izan zen. Lehen mailako txapelketa ekainaren 23an hasi zen Pasaiako badian eta abuztuaren 18an amaitu Bilbo hiriko uretan; bigarren maila, aldiz, ekainaren 22an hasi zen El Astilleron eta Kantabriara bueltatu zen berriro ere lehiari amaiera emateko, hain zuzen ere, abuztuaren 24an bukatu zen Colindresen. Aurreko denboraldian San Pedro txapeldunak TKE Ligara igotzea lortu zuen, beraz, 2024ko erreferentziazko traineruak Lapurdi txapeldunordea eta TKEtik jaitsitako Santurtzi izan ziren; lehian Orioren B trainerua eta Portugalete elkartu zitzaizkien, bigarren mailatik igoberriak eta Busturialdeak eta Castrok utzitako lekuak hartu zituztenak. Guztira, 19 ontzik arraun egin zuten ligan, 12k lehen mailan eta 7k bigarrenean.
Denboraldi honetako txapelduna, nagusitasun osoz, Pasai Donibane Koxtape Arraun Elkartea izan zen; guztira, 152 puntu eta jokoan izan ziren 13 banderatatik 11 eskuratu zituen. Igoera kanporaketan ere azkarrenak izan ziren sanjuandarrak eta 2025ean TKE Ligan arituko dira 6 denboraldi KAE Ligan arraun egin ostean. Lehia estuena, bestalde, txapeldunordetzan eman zen, lau traineru sei punturen koskan gelditu baitziren. Zumaiak, azkenean, aurrea hartu eta 120 punturekin bigarren egin zuen. Dena dela, denboraldi gazi-gozoa izan zen zumaiarrentzat, taldeak ez zuelako igoera play-offa jokatzeko izena eman. Txartel hori hirugarrenak eskuratu zuen, Santurtzik, alegia. TKE Ligara igotzea lortu ez bazuten ere, Soterako mutilek ohorezko txanda osatu zuten Arkoterekin batera.
Sailkapenaren beheko aldean, bestetik, Orioren B traineruak maila galdu zuen. Gipuzkoarrak izan ziren ligako motelenak eta hurrengo denboraldian bigarren ligan aritu beharko dira arraunean. Camargoko eta Portugaleteko elkarteek, aldiz, 10. eta 11.enak hurrenez hurren, jaitsiera play-offean jokatu zuten aurreneko mailan jarraitzeko txartela; kantabriarrek mailari eutsi zioten, baina Jarrillera ontziko mutilak azkenak izan ziren eta Orio Brekin batera arituko dira 2025ean bigarren mailan. Bi elkarteek urtebetez baino ezin izan zioten eutsi KAE Ligako goreneko mailan aritzeko postuari.
Azkenik, bigarren mailari dagokionez, Astillerok nagusitasun osoz irabazi zuen txapelketa; guztira, 7 bandera (tartean herrikoa) eta 78 puntu eskuratu zituzten kantabriarrek, eta 12 estropadetatik 7tan azkarrenak izan ziren. San José XV ontziko mutilak, beraz, lehen mailan arituko dira hurrengo denboraldian Donostiarraren B traineruarekin batera; azken elkarteak play-offean lortu zuen igoera.

## Lehenengo maila
### Partaideak

Guztira, 12 elkartek hartu zuten parte hemeretzigarren denboraldian; horietatik 5 gipuzkoarrak ziren, 4 bizkaitarrak, 2 kantabriarrak eta bat lapurtarra. Aurreko denboraldiarekin alderatuz gero, Santurtzi KAE Ligara itzuli zen, 6 denboraldi TKE Ligan aritu ostean; 2023ko play-off kanporaketan Sotera ontziko mutilek maila galdu zuten, besteak beste, aurreko denboraldiko txapeldunaren aurka, San Pedroren aurka. Hain zuzen, pasaitarrek 2024ko TKE Ligan arraun egin zuten. Bestalde, Orioren B traineruak (bigarren mailako txapeldunak) eta Portugaletek Busturialdearen eta Castroren tokiak hartu zituzten.

### Estropadak

Denboraldi honetan 13 estropada eta bandera izan ziren jokoan. Liga hasierako egutegian 14 ziren jokatzekoak, Sestaoko Udaleko Bandera, baina, bertan behera gelditu zen.
* Sestaoko estropada bertan behera gelditu zen.

### Sailkapena

* Sestaoko Udaleko estropada bertan behera gelditu zen.
* Epaileek Hondarribiko trainerua kanporatu zuten erlojupekoan San Juani aurreratzen ez uzteagatik.
* Pedreña eta Camargo punturik gabe gelditu ziren, traineruen pisuak ez zirelako eskatutako paramentroen barruan sartu.
* Zumaiak ez zuen igoera kanporaketan jokatzeko izena eman.

#### Jaitsiera/Igoera play-offa

Kanporaketa honetan lau ontzik hartu zuten parte: denboraldia 10. eta 11. postuan amaitu zuten elkarteek, Camargok eta Portugaletek; eta bigarren mailako 2. eta 3. ontzi azkarrenek, Donostiarra Bk eta Castrok.

## Bigarren maila
### Partaideak

Guztira, 7 elkartek hartu zuten parte bigarren mailan; horietatik 3 kantabriarrak ziren eta bina bizkaitar eta gipuzkoar. Aurreko denboraldiarekin alderatuz gero, berritasunak lehen mailatik jaitsi ziren Busturialdea eta Castreña, eta txapelketara berriro itzuli ziren Santoñaren eta Lutxanaren ontziak izan ziren. Mutrikuk ez zuen trainerurik atera 2024an, zazpi urtez jarraian lehian aritu ondoren.

### Estropadak

Denboraldi honetan 12 estropada eta bandera izan ziren jokoan.

### Sailkapena

* Epaileek Hibaika kanporatu zuten helmugara bere kaletik ez sartzeagatik.

## Erreferentziak

* 1 2 3 4 "2024ko egutegia". Kantauriko Arraun Elkarteko Liga. 2024.07.09
* 1 2 3 4 "2023ko emaitzak". Kantauriko Arraun Elkarteko Liga. 2024.07.12
* 1 2 3 «Eman du eman beharrekoa» Berria (Noiz kontsultatua: 2023.09.19).
* 1 2 "2024ko elkarteak". Kantauriko Arraun Elkarteko Liga. 2024.07.09
* ↑ (Gaztelaniaz) «San Juan se lleva su décima ikurriña y el título de campeón» El Diario Vasco (Noiz kontsultatua: 2024.08.18).
* ↑ «San Juan eta Ares Eusko Label Ligara igo dira; San Pedrok maila galdu du» Berria (Noiz kontsultatua: 2024.09.15).
* 1 2 (Gaztelaniaz) «Zumaia, fuera del play-off por no realizar la inscripción» Gipuzkoa Gaur (Noiz kontsultatua: 2024.08.21).
* 1 2 3 4 5 "2024ko emaitzak". Kantauriko Arraun Elkarteko Liga. 2024.10.09
* ↑ (Gaztelaniaz) «Portugalete consuma su descenso a la ARC-2» El Diario Vasco (Noiz kontsultatua: 2024.08.26).
* 1 2 3 (Gaztelaniaz) «La Liga ARC-1 no tendrá regatas este fin de semana» El Diario Vasco (Noiz kontsultatua: 2024.07.09).
* ↑ «Hondarribia B deskalifikatu egin dute, San Juan oztopatzeagatik» Eitb.eus (Noiz kontsultatua: 2024.06.23).
* ↑ (Gaztelaniaz) «San Juan baja de 20 minutos en la ría de Orio y lanza un aviso a los futuros rivales del playoff» El Diario Vasco (Noiz kontsultatua: 2024.08.03).
* ↑ «Hamasei traineru ariko dira 23.Mutrikuko Banderaren lehian» Lea-Artibai eta Mutrikuko Hitza (Noiz kontsultatua: 2024.05.21).
* ↑ "Elantxobeko XXXVI. Traineru Estropada - Emaitza" Kantauriko Arraun Elkarteko Liga. 2024.07.12

## Ikus, gainera

* KAE Liga
* TKE Ligako 2024ko denboraldia
* GT Ligako 2024ko denboraldia

## Kanpo estekak

* KAE Ligaren webgunea